9. schôdza NR SR - 4. deň - A. dopoludnia
Dátum: 2024-02-06
Poslanec: Nash, Natália (PS)
Druh vystúpenia: Vystúpenie v rozprave

20. Ďakujem pekne. Vážený pán predsedajúci, vážený pán minister, vážené kolegyne a kolegovia, ako poslankyňa sa chcem intenzívnejšie venovať športu a jeho podpore, preto sa vo svojom príspevku zameriam na zmeny Trestného zákona a vplyv jeho novely na trestnú činnosť v športe. Podľa ostatnej štúdie Európskej komisie šport na Slovensku priamo či nepriamo zamestnáva vyše 47-tisíc ľudí, čo tvorí asi 2 % podielu na celkovej zamestnanosti. Na tvorbe hrubace... hrubého domáceho produktu sa tuzemský športový priemysel podieľa sumou okolo 956 mil. eur, čím tvorí 1,3 % celej slovenskej ekonomiky, je teda relevantným odvetvím. Dá sa povedať, že môže byť atraktívnym pre podnikateľov či špekulantov. Dnes rokujeme o novele zákona, ktorá má ovplyvniť trestné sadzby aj v oblasti športovej kriminality. Podľa ods. 1 § 336b kto priamo alebo cez sprostredkovateľa sľúbi, ponúkne alebo poskytne úplatok inému, aby konal alebo sa zdržal konania tak, že ovplyvní priebeh súťaže alebo výsledok súťaže, potrestá sa odňatím slobody na jeden rok až päť rokov, po novom nula až tri roky. Príklad. Špekulant sa rozhodne obohatiť na stávkovaní. Výsledok si poistí ovplyvnením kľúčového hráča, ktorý prevezme úplatok tisíc eur. Pri činoch takéhoto rozsahu doterajšia prax ukazuje najmä ukladanie minimálnych trestov s podmienečným odkladom. Čo bude teda po novom? Páchateľ si už prakticky môže byť istý, že dostane podmienečný trest a to najhoršie, čo ho postihne, bude finančná pokuta. Podľa ods. 2 § 336b sa rovnako potrestá ten, kto priamo alebo cez sprostredkovateľa pre seba alebo pre inú osobu prijme, žiada alebo si dá sľúbiť úplatok, aby konal alebo sa zdržal konania a tak ovplyvnil priebeh alebo výsledok súťaže. Uvedený príklad teda platí pre obidve strany korupčného vzťahu. Kam sa podel odstrašujúci efekt? Pozrite sa na stránky stávkových kancelárií, uvidíte tam celý rad športov a súťaží, na ktoré je možné si staviť. Sú tam ligy zahŕňajúce tisíce športovcov a v stávkovom systéme sa točia obrovské peniaze tisícov osôb. Kontrolovať takéto prostredie je za hranicou možného. Uvedená úprava situácii neprospeje. Podľa ods. 3 § 336b odňatím slobody na dva až osem rokov sa páchateľ potrestá, ak spácha čin uvedený v ods. 1 alebo v ods. 2, hoci bol za taký čin v predchádzajúcich 24 mesiacoch odsúdený alebo bol za obdobný čin v predchádzajúcich 24 mesiacoch postihnutý, po b) závažnejším spôsobom konania alebo vo väčšom rozsahu. Po novom sa táto sadzba zníži na jeden až päť rokov. Pri tomto čísle sa naozaj pristavím, dochádza tu totiž k zaujímavému momentu. Pri trestnom čine brania úplatku podľa § 328 sa znižuje trestná sadzba z dvoch až piatich rokov na nula až štyri roky. Pri športovej korupcii je to spomínaná zmena z jeden až päť rokov na nula až tri roky. Pri trestnom čine brania úplatku podľa § 328 sa v prípade závažnejšieho spôsobu konania znižuje trestná sadzba z troch až ôsmich rokov na dva až osem rokov. Pri športovej korupcii je to ale zmena z dvoch až ôsmich rokov na jeden až päť rokov. To si šport zaslúži naozaj menšiu ochranu pred korupciou ako iné odvetvia? Na jednej strane máme veľké slová o pozdvihnutí športu, na druhej strane v športe pootvárame dvere organizovanej korupcii ešte viac ako v iných oblastiach. Uvediem príklad spomenutej zmeny. Závažnejším spôsobom konania sa v Trestnom zákone rozumie okrem iného aj konanie organizovanej skupiny alebo konanie po dlhší čas. Gang tvorený stávkarmi a hráčmi môže ovplyvniť celý rad zápasov a odovzdať úplatky v desiatkach tisíc. Už teraz bola k takýmto prípadom justícia zhovievavá. Za nových podmienok už budú môcť počítať s podmienečným trestom. Podľa ods. 4 § 336b odňatím slobody na štyri až desať rokov sa páchateľ potrestá, ak spácha čin uvedený v ods. 1 alebo v ods. 2 a) ako rozhodca, delegát športového zväzu alebo funkcionár športovej organizácie, b) v súťaži organizovanej medzinárodnou športovou organizáciou alebo c) v značnom rozsahu. Po novom to nebude štyri až desať, ale dva až sedem rokov. Týmto krokom poľavujeme v trestaní korupcie aj na vysokých miestach v športových organizáciách. Skorumpovaní rozhodcovia či funkcionári sa ani doteraz nemuseli báť odstrašujúcich trestov. Zníženie trestnej sadzby podľa tohto odseku ale utvrdzuje absurdný stav, kedy môže byť zásadne ovplyvnený chod ligovej súťaže a nikto nebude exemplárne potrestaný. Podľa ods. 4 § 336b odňatím slobody na päť až dvanásť rokov sa páchateľ potrestá, ak spácha čin uvedený v ods. 1 alebo v ods. 2 vo veľkom rozsahu. Po novom je to tri až desať rokov. Pri korupcii veľkého rozsahu podľa novej úpravy sa bavíme o objeme finančných prostriedkov či korupčnom systéme, ktorý naša krajina ešte vôbec nikdy nezažila. V horšom prípade teda takýto obrovský rozsah nebol nikdy odhalený. Bolo by naozaj nešťastné, ak by takíto zločinci parazitujúci na športe počítali s tým, že prinajhoršom uzatvoria dohodu o vine a treste a dostanú tri re... tri roky s podmienečným odkladom. Ako som spomenula, športová korupcia nie je u nás neznámy pojem. Pripomeňme si niektoré prípady z minulosti. Možno si ešte mnohí z vás starších spomenú na kauzu Wänke a jeho „kolky" pri vybavovaní prestupov hráčov, zväčša v sume pár stoviek eur, vtedy v korunách. Spoločnosť bola šokovaná trúfalosťou tohto činu, veď on mal cenník služieb takmer zverejnený na dverách kancelárie. Wänke bol zadržaný v roku 2007 príslušníkmi Úradu boja proti korupcii pri prijímaní úplatku od funkcionára futbalového klubu Močenku Stanislava Szabóa, ktorý vystupoval v kauze ako agent provokatér. Pripomeniem vtedajší výrok pána Szabóa: „Je to korupcia na úrovni matriky, delegátov, rozhodcov, prebieha od vrchu až dole. Čím ideme vyššie, tým je korupcia väčšia, na celoštátnej úrovni je obrovská. Celý futbal je jedna mafiánska chobotnica." Nakoniec bol Wänke v roku 2010 odsúdený iba za prijatie úplatkov v sume 15-tisíc slovenských korún, dvoch kartónov vína a debničky jabĺk. Dostal tri a pol roka nepodmienečne, odsedel si dva roky a štyri mesiace a zaplatil pokutu vo výške približne 2-tisíc eur, v roku 2013 bol prepustený. V prípade schválenia navrhovanej úpravy už podobné správanie bude len ťažko potrestané nepodmienečným trestom a toto má byť odstrašujúce pre prípadných ďalších špekulantov, odhodlaných obohacovať sa na úkor športových zväzov, klubov, športovcov a ich rodín? Z čias kauzy Wänke by som ešte rada spomenula jeden zaujímavý prieskum spoločnosti TNS SK, ktorý spoločnosť TNS SK realizovala v marci 2007 na reprezentatívnej vzorke 1 100 respondentov vo veku nad 15 rokov. V tomto prieskume bolo 82 % obyvateľov Slovenska presvedčených, že korupcia vo futbale vo všeobecnosti existuje. Podľa necelých štyroch pätín Slovákov korupcia vo futbale ovplyvňovala výkony rozhodcov a vo veľkej miere sa dotýkala aj činnosti funkcionárov. Medzi ľuďmi prevládali tiež názory, že korupcia mala vplyv na výkony hráčov, že sa vzťahovala aj na činnosť trénerov. Verejná mienka prevažnej väčšiny ľudí bola o korupcii vo futbale veľmi negatívna. Na futbalové zápasy chodila približne len tretina Slovákov, ale z nich až 94 % zaznamenalo korupčný škandál vo futbale. Znepokojujúce bolo aj to, že dve pätiny respondentov si myslia, že korupcia vo futbale sa vyskytuje aj v ich obci či meste. Pravdepodobne bude musieť prísť k zásadným zmenám a futbaloví funkcionári sa budú musieť prestať tváriť, že vo futbale korupcia nie je problém. Toľko z toho prieskumu. Písal sa rok 2007. Ako ďaleko sme v problematike športovej korupcie za ten dlhý čas pokročili? Ak s čistým svedomím znižujete tresty za športovú korupciu, asi máte namerané uspokojivé dáta. Prečo nám ich ale neukážete? Možno si tiež spomeniete na stávkarský gang z Dunajskej Stredy. Obvinenie bolo vznesené za prijímanie úplatku vo výške od 2-tisíc do 60-tisíc eur od bývalých futbalistov a to za cieľom ovplyvňovania najvyššej vnútroštátnej futbalovej súťaže. Počas vyšetrovania vyšlo najavo, že hlavným aktérom korupcie bola organizovaná zločinecká skupina z Ázie. Tá sa snažila prostredníctvom podplatenia hráčov ovplyvniť výsledky športových súťaží v strednej Európe a to na účely dosiahnutia nepoctivého zisku zo stávkovania. Minimálne 19 ovplyvnených športových stretnutí, minimálne 210-tisíc eur na úplatkoch. Veľká rana pre integritu športu, dôveryhodnosť súťaže a fair play. A následok? Klub DAC Dunajská Streda za športovú korupciu dostal finančnú pokutu vo výške 10-tisíc a navyše mu odpočítali šesť bodov z výsledkov súťaže. Samotní hráči dostali trest v oblasti športu, a to suspendovanie v rozsahu trvania 14 až 25 rokov, ale toto naozaj len v oblasti športu. Čo sa týka trestnoprávnej represie páchateľov, Špecializovaný trestný súd hlavným aktérom uložil nasledujúce tresty: jedenkrát podmienečné odsúdenie v trvaní troch rokov s probačným dohľadom a peňažným trestom vo výške 3-tisíc eur, dvakrát podmienečný trest odňatia slobody v trvaní dvoch rokov a finančný trest vo výške 2 500 eur, zákaz vzájomného stretávania sa, zabavenie 49-tisíc eur, ktoré pochádzali z trestnej činnosti. Pri takejto medzinárodnej zločineckej skupine pôsobiacej dlhodobo na najvyššiu súťaž ide naozaj o veľkorysé tresty. Ako by dopadli obdobní športoví mafiáni po navrhovanej zmene Trestného zákona? Nechcem o tom uvažovať, ale domnievam sa, že lepšie. Pred pár rokmi sa v médiách objavil zaujímavý titulok. Dvadsať ľudí obvinili zo športovej korupcie, polícia ich brala autobusom. Jednalo sa o akciu NAKA pod názvom Delegát. V stredoslovenskom kraji bolo vtedy zaistených 22 rozhodcov, asistentov rozhodcov a delegátov. Dôvodom boli úplatky a ovplyvňovanie zápasov v tretej a štvrtej lige. Obvineným hrozilo štyri až desať rokov, nakoniec dostali tresty tri roky s podmienečným odkladom a skúšobnou dobou, dohodami o vine a treste a malými finančnými pokutami. Uložené zákazy činnosti v športe ani len nepresiahli dobu podmienečných trestov. Opäť vidíme až neuveriteľnú miernosť pri trestných sadzbách a to aj pri delegátoch či rozhodcoch, pri ktorých sa uplatňuje prísnejšia optika. Futbal nie je jediným športom s manipulovaním výsledkov zápasov. V roku 2017 profesionálnej hráčke tenisu bola na tenisovom turnaji v Tunise sľúbená odmena vo výške 1 500 eur od tretej osoby za to, že svojím konaním nezákonne ovplyvní výsledok tenisového zápasu. Druhý set mala prehrať v pomere 0:6 a to aj urobila. Odmenu za svoju nečestnú hru odsúdená slovenská profesionálna tenistka prevzala v nákupnom centre Avion. V dôsledku páchania trestného činu športovej korupcie bola tenistka odsúdená za prečin športovej korupcie a bol jej uložený peňažný trest vo výške 1 500 eur v prípade marenia rozhodnutia s náhradným trestom odňatia slobody vo výmere tri mesiace. Sekretár Slovenského tenisového zväzu sa vtedy pre médiá vyjadril, citujem: "Ide o prvý prípad, keď niekoho dostihli a aj potrestali. Samozrejme, boli šumy či fámy aj o nejakých iných." To nám opäť potvrdzuje, že skutočný rozsah športovej korupcie nepoznáme a jeho odhaľovanie je minimálne. Pokuta 1 500 eur za predaný set na medzinárodnom podujatí, aj to len v prípade, že vás odhalia. Nemusíte hrať dvakrát Wimbledon, aby ste vedeli, že sa to oplatí. Aby sme mali lepší obraz aj o tom, komu tu otvárame dvere, uvediem aj monštruózny prípad zo zahraničia. Polícia pri vyšetrovaní nadnárodnej zločineckej siete v nemeckom Bochume odhalila rozsiahlu sieť podnecujúcu korupciu v športe a podvody so stávkami. V roku 2009 po roku odpočúvania telefonátov bolo 50 osôb zatknutých a obvinených z ovplyvnenia viac ako 320 futbalových zápasov v desiatich európskych krajinách. Prešetrované boli aj zápasy na majstrovstvách sveta a Európy. Mafiáni korupciu cielili na najzraniteľnejších futbalistov: relatívne starších hráčov, hráčov na konci zmlúv a hráčov s dlhmi. Takto si oni preverovali, kto je zraniteľný. Modus operandi sa ale priebežne menil. Niekedy bol kúpený rozhodca, niekedy jeden alebo viac hráčov, niekedy celý tím a niekedy oba tímy. Len v priebehu jedného roka bolo celkovo 12 miliónov eur použitých na skorumpovanie hráčov, rozhodcov, trénerov a funkcionárov federácie. Desiatky miliónov eur boli stavených. Je to najväčšia korupčná kauza, akú zažil európsky šport a siahala od jednotlivých hráčov až po najvyššie poschodia UEFA. Nevieme, koľko podobných zločineckých organizácií operuje v Európe práve teraz. Boli by sme naivní, keby sme si mysleli, že sa to nedeje. Miliardy točiace sa v stávkových systémoch sú obrovským lákadlom, stačí len nájsť vhodné podmienky. Vhodné podmienky. Sme krajina, v ktorej prakticky nebude hroziť väzenie za korupciu v športe, a to ja považujem za veľmi vhodné podmienky pre investovanie špinavých peňazí medzinárodných mafiánskych skupín v športe. Doslova ich pozývame. Takéto prostredie tu pre nich pripravujeme. Za korupciu ani za ovplyvňovanie zápasov prakticky žiaden reálny trest nehrozí. Navrhovaná úprava prináša teda aj riziká do sveta športu a namiesto boja proti športovej kriminalite skôr poľavujeme. A ide nielen o ovplyvňovanie zápasov vo futbale, tenise či MMA, ide aj o výber talentov, prestupy, dotácie, sponzoring, vysielacie práva a tak ďalej. Priestoru na bujnenie korupcie je veľa a pribudne aj veľa budúcich špekulantov. Otvoríme im tu naozaj mnoho dverí. Súčasná vláda má od začiatku svojho mandátu veľké reči o rozvoji športu a o jeho intenzívnej podpore. Zakladá nové ministerstvo, uvádza ho ako začiatok novej éry pre slovenský šport. Šport má na Slovensko vraj priniesť aj nemalé finančné prostriedky. Zároveň ale vidíme, ako vláda znižuje ochranu športu na Slovensku. Namiesto posilňovania protikorupčných opatrení a programov tu máme na stole znižovanie trestov za športovú korupciu. Komu to prospeje? Špekulantom, podvodníkom, zlodejom. Zatiaľ čo je ohrozená integrita športu, jeho dôveryhodnosť, atraktivita a zmysel pre fair play. Šport založený na hodnotách a férové prostredie je jedným zo základných predpokladov na to, aby boli športoviská, kluby a súťaže atraktívne aj pre širokú verejnosť. Prosím vás o prehodnotenie tohto návrhu. Navrhovaná úprava je v mnohých ohľadoch škodlivá pre slovenský šport. Ďakujem za pozornosť.